钦定古今图书集成/明伦汇编/官常典/第755卷 > 范景文
## 钦定古今图书集成/明伦汇编/官常典/第755卷 > 范景文

按《明外史》本传：“景文字梦章，吴桥人。父永年，南宁知
府。景文幼负器识，举万历四十一年进士，授东昌推
官，以名节自励，苞苴无敢及其门。岁大饥，尽心赈救，
阖郡赖之。用治行高等，擢吏部稽勋主事，历文选员
外郎，署选事。泰昌时，群贤登进，景文力为多，寻乞假
去。天启五年二月，起文选郎中。魏忠贤暨魏广微中”
外用事，景文其同乡也。不一诣其门，亦不附东林，孤
立行意而已。忠贤恶御史李应昇、黄尊素、周宗建、蒋
允仪、张慎言，欲以年例出之外，景文持不行。视事未
弥月，谢病去。崇祯初，言者交荐，召为太常少卿。二年
七月擢右佥都御史，巡抚河南。练兵缮器，大为保障
计。未几，京师戒严，率所部八千人勤王，饷皆自赍。十
二月望，抵涿州，四方援兵多剽掠，独河南军无所犯。
寻移驻都门，再移昌平，远近恃以无恐。帝知其足任。
明年三月擢兵部添注左侍郎，练兵通州。景文在河
南，知民苦徭役，力为厘革。虑代者更己法，上疏极论
其害。请令有司实行《一条鞭法》，徭役俱归之官，而令
民稍助其费。供应以市直平买，不立官价名。帝令永
著为例。时通镇初设，兵皆召募，景文综理有法，军特
精。居二年，以父丧去官。七年冬，起南京右都御史。未
几，就拜兵部尚书，参赞机务。屡遣兵戍池河浦口，援
庐州，扼滁阳，有警辄发，节制精明。尝与南京户部尚
书钱春以军食相讦奏，坐镌秩视事。已，叙援剿功，复
故秩。熊文灿抚张献忠，景文言：“献忠当散众归耕，或
静俟征调，乃益市马，造舟，简军士，整器械，此其谋叵
测。”帝不纳，献忠卒叛去。十一年冬，京师戒严，立遣兵
入卫。杨嗣昌夺情辅政，群臣力争，俱被谪。景文乃倡同列合词论救。帝不悦，诘首谋者。景文引罪，且以众
论佥同为言。帝益怒，削籍为民。廷臣累荐，十五年秋，
召拜刑部尚书，未上，改工部。入对，帝迎劳曰：“不见卿
久，何癯也？”时中外多故，景文拮据劳瘁，日入不获休。
十七年二月命以本官兼东阁大学士，入参机务。帝
谓景文曰：“朕知卿久，今急而用卿，恨晚，卿尚勉之。”景
文请释系狱张国维、郭景昌等，帝立从其言。李自成
兵渐逼，有请帝南幸者，命集议阁中。景文曰：“固结人
心，坚守待援而已，此外非臣所知。”及都城陷，急趋至
宫门，遇宫人曰：“驾出矣。”复趋朝房，贼已塞道，从者请
易服还邸，景文曰：“驾出安归？”就道旁庙中草遗疏，复
大书曰：“身为大臣，不能灭贼雪耻，死有馀恨。”遂至演
象所，拜辞阙墓，赴双塔寺，寺古井死。盖犹谓帝南幸
也。福王时，赠太傅，谥“文忠。”